গঠনতন্ত্র সংশোধনীর প্রক্রিয়া এবং আনীত সংশোধনীগুলোর কঠোর সমালোচনা করেছেন বিসিবির সাবেক পরিচালক ও বিগত গঠনতন্ত্র সংশোধনী কমিটির প্রধান দেওয়ান শফিউল আরেফিন। কাল তাঁর সঙ্গে মুঠোফোনে যোগাযোগ করা হলে তিনি বলেন, ‘পত্রিকায় পড়েছি, বিসিবির গঠনতন্ত্র আবারও সংশোধন করা হয়েছে। কিন্তু সংশোধনী সাধারণ পরিষদে পাস হয়ে এনএসসিতে যেতে হয়। এসব সংশোধনী সাধারণ পরিষদ বা বোর্ড সভায়ও আলোচনা হয়নি। আমরা জানিই না কোন প্রক্রিয়ায় এটা হলো!’ সংশোধনীগুলোর সমালোচনা করে তিনি বলেছেন, ‘এতে করে দেশের ক্রিকেটে বিশৃঙ্খল পরিস্থিতি সৃষ্টির আশঙ্কা তৈরি হয়েছে। আপনি যখন একটা জেলার কাউন্সিলর হিসেবে অন্য একটি জেলা থেকে কাউকে দিয়ে দেবেন, তখন সংশ্লিষ্ট জেলা ক্রীড়া সংস্থা তার বিরুদ্ধাচরণ করতে পারে।’ সুপার লিগের ক্লাবগুলো থেকে দুজন করে কাউন্সিলর দেওয়ার ব্যাপারটিও মেনে নিতে পারছেন না তিনি, ‘ক্রিকেটকে তৃণমূল পর্যায়ে ছড়িয়ে দিতে জেলা আর বিভাগকেই বেশি অবদান রাখতে হবে। একটা জেলা বা বিভাগীয় ক্রীড়া সংস্থা বয়সভিত্তিক পর্যায় থেকে জাতীয় পর্যায় পর্যন্ত অসংখ্য প্রতিযোগিতা আয়োজন করে। ক্লাবগুলো সেসবে অংশ নেয় মাত্র। তাহলে কোনো ক্লাবের কাউন্সিলর সংখ্যা জেলা বা বিভাগ থেকে বেশি হয় কীভাবে?’ শফিউল আরেফিন প্রশ্ন তুলেছেন সভাপতি নির্বাচন-প্রক্রিয়া নিয়েও, ‘বোর্ড সভাপতি মানে সারা দেশের ক্রিকেটের সভাপতি। তাঁর সারা দেশের কাউন্সিলরদের ভোটে নির্বাচিত হয়ে আসাই যুক্তিযুক্ত।’